Rafa leer breedsprakige Yank les op klei | Netwerk24
Deur Marizanne Kok 30 September 2020 16:59
In 'n stadium het hy selfs begin wonder of hy ooit weer op 'n tennisbaan sou kom.
Daar was nie eens 'n druppel sweet op Rafael Nadal se voorkop nadat hy die Amerikaner Mackenzie McDonald Woensdag by Roland Garros oorrompel het nie. Foto: AP
Die afgelope paar dae was die 25-jarige Kaliforniër nie net terug op die baan nie, maar het hy sy eerste wedstryd van die Franse Ope gewen, en ná alles waardeur hy die laaste 15 maande is, werklik geglo hy kan enigiets te bowe kom.
Selfs die Koning van Klei, Rafael Nadal, in die tweede ronde van die Franse Slam.
Net jammer Nadal het nie die boodskap gekry nie . . .
McDonald het Woensdag op Roland Garros se Philippe Chatrier-baan 'n behoorlike tennisles gekry by Nadal, wat hom binne minder as twee uur met 6-1, 6-0, 6-3 oorrompel het. Die jong Amerikaner het skaars tyd gehad om asem te skep voordat Nadal hom begin rondjaag het en ná meer as 'n uur eers enige weerstand gebied.
Teen daardie tyd was dit heeltemal te laat, met Nadal wat lankal reeds bloed geruik het. Vir McDonald was dit 'n wrede herinnering dat goeie ou Amerikaanse arrogansie in die mediakamer – die soort wat hom Maandag laat sê het "ek speel my beste kleibaan-tennis nóg en hy het die jaar min gespeel, so ek moet dink ek kan hom klop" – geen hulp is wanneer 'n bal van die Nadal-handrug af teen die spoed van 'n sneltrein verby jou swiep nie.
Mackenzie McDonald moes op die harde manier leer dat Rafael Nadal op rooi klei in 'n ander klas as elke ander sterfling is. Foto: Getty Images
Soos McDonald heeltemal tereg opgemerk het, het Nadal vanjaar baie minder tennis as gewoonlik gespeel. Maar wat die jong Yank en talle ander mense uit die oog verloor het, is dat dit die Spaanse matador meer ure op die oefenbaan gegee het. En daarvan het Nadal duidelik die meeste gemaak.
Daar was nie 'n vraag wat McDonald kon vra wat Nadal nie kon beantwoord nie. Hy, onthou, is 'n man wat nog net twee wedstryde op Roland Garros verloor het – in 15 jaar! Wie se naam 'n ongeëwenaarde 12 keer op die Musketierstrofee pronk. Wat nie in sy eie, of enige ander, generasie sy gelyke op klei het nie.
Nadal het sonder om veel te sweet 31 wenhoue (teenoor net 15 ongedwonge foute) afgevuur en sewe van 'n moontlike agt breekpunte benut.